Actorii Claudiu Bleonț și Magda Catone revin pe scena Casei de Cultură a Sindicatelor Suceava pe 25 martie 2024, de la ora 19:00, cu spectacolul ,,Un bărbat și mai multe femei" - o comedie de cea mai buna calitate. "În încercarea de a găsi un duo mai celebru decât sarea și piperul, soarele și luna sau chiar Yin și Yang", spun organizatorii, comedia pură a dat verdictul și și-a găsit inspirația: nu pot trăi unul fără celălalt, dar și împreună pare să fie întotdeauna o adevărată provocare - bărbatul și femeia.
Claudiu Bleonț și Magda Catone au acceptat această provocare eternă și au dus-o la rangul de artă în piesa de teatru "Un bărbat și mai multe femei". Scrisă de celebrul dramaturg rus Leonid Zorin, piesa de teatru "Un bărbat și mai multe femei" este un omagiu în notă umoristică adus complexității gândirii feminine.
Personajul principal masculin, Gavrunski – interpretat de Claudiu Bleonț – este un veșnic prizonier într-un carusel de stări și situații iminente în care ajunge sub influența femeilor cunoscute de-a lungul vieții sale. Însă toate acestea au un scop: să descopere "ce-şi doresc femeile". În căutarea adevărului absolut, Gabruski cunoaște femeia înger, femeia exaltată, femeia paznic, femeia autoritară, femeia disperată, femeia victimă și femeia romantică – 8 metamorfoze diferite ale Magdei Catone, în rolul personajului principal feminin – toate fiindu-i călăuze sau punându-i bețe în roate în atingerea scopului propus. Un bilet costă 80 de lei şi poate fi cumpărat de la secretariatul Casei de Cultură a Sindicatelor Suceava, intrare B, etajul I, tel. 0230 523 718.